
A korai kifizetés hatása a sportfogadási viselkedésre hipotetikus helyzetben

Kulcsszavak: korai kifizetés; online sportfogadás; kockázatvállalás; döntéshozás; játékosvédelem
A korai kifizetés (másnéven cash-out) egy olyan, gyakran használt funkció az online sportfogadási platformokon, amely lehetővé teszi a játékosok számára, hogy egy sportesemény vége előtt visszavonják megtett tétjüket és ezáltal kilépjenek a játékból. Míg az ezzel kapcsolatos korrelációs vizsgálatok arra utalnak, hogy ez kockázatot jelenthet egyes játékosok számára, jelenleg nincs kísérleti bizonyíték, amely közvetlenül becsülné meg ennek hatását a szerencsejáték-viselkedésre. Erre vonatkozó adatok hiányában pedig a játékosok kiszolgáltatottak az online szerencsejáték szervezők döntéseinek.

Tanulmányunkban a korai kifizetés funkció közvetlen hatását vizsgáltuk egy előre regisztrált, randomizált, kontrollált kísérlet keretében egyetemi hallgatói mintán (N = 372), ezzel bővítve a kísérleti bizonyítékokat és támogatva a szerencsejátékokkal kapcsolatos potenciális ártalmak megelőzését.
Online kérdőívünkben a résztvevők figyelmét 10 betűmásolásos próba- (captcha) feladattal ellenőriztük, kizárva a figyelmetlen egyéneket. Ezután mind a kísérleti, mind a kontrollcsoportnak 50 sporteseményt mutattunk be egy elterjedt szerencsejáték-oldalról kimásolva, a hozzájuk tartozó szorzókkal, és megkértük a résztvevőket, hogy döntsenek: fogadnak-e vagy sem, és amennyiben igen, mekkora tétet hajlandóak feltenni sportfogadásra. Minden résztvevő egy 1000 forintos hipotetikus összeget tehetett fel, amelyet a captcha-k helyes kitöltésével „kerestek meg”. A kísérleti csoportban a korai kifizetés használatának lehetőségével szembesítettük a résztvevőket.
Eredményeink szerint nem volt jelentős különbség a kísérleti és a kontrollcsoport között a fogadási hajlandóság, a szorzók kiválasztása és a megtett tét mértéke tekintetében. Ezen különbségek további moderátorváltozók bevonásával (demográfiai jellemzők, problémás játékhasználat, impulzivitás) sem jelentkeztek. Eredményeink, bár korlátozottan értelmezhetőek, megkérdőjelezik a korábbi korrelációs eredményeket, és felvetik a kérdést, hogy a korai kifizetés funkció betiltása vagy korlátozása önmagában valóban hatékony eszköz lenne-e a káros szerencsejáték-használat kialakulásának csökkentésére.



